Lotte Friis

Lotte Friis (født 9. februar 1988 i Blovstrød) er en dansk tidligere topsvømmer og nuværende radiovært. Hun var bedst på de lange crawldistancer og indehaver af de danske rekorder i 400 fri, 800 fri og 1500 fri, på både kort- og langbane. 28. november 2009 satte hun verdensrekord i 1500 m fri på kortbane – den første danske verdensrekord i mange årtier.

Hun indstillede sin karriere i april 2017 efter en 14 år lang karriere.
Lotte Friis blev den 5. januar 2019 optaget som det 34. medlem i Sportens Hall of Fame.

Karriere 
Ved DM på kortbane 2007 satte Lotte Friis nordiske rekorder i 400, 800 og 1500 m fri. Tiderne, 4:03,67, 8:18,01 og 15:53,22, rakte til henholdsvis en 4. plads, en 3. plads og en 2. plads på verdensranglisterne for 2007.

Lotte Friis deltog i OL 2008 i Beijing og opnåede her sit hidtil bedste resultat med en bronzemedalje i 800 m fri, og undervejs slog hun sin egen danske rekord.

Det hidtidige højdepunkt i hendes karriere kom ved VM i svømning 2009 i Rom (langbane), da hun først vandt sølv på 1500 m fri og efterfølgende vandt guld på 800 m distancen. Hun blev dermed den første dansker i historien, der blev verdensmester på langbane.

Efter karrieren som professionel svømmer er Lotte Friis blevet radiovært på Formiddag på 4’eren, som hun og Knud Lind er værter for.

Klubber 
Lotte Friis svømmede tidligere for klubben Sigma Allerød, men skiftede i 2011 til Herlev Svømning, hvor hun svømmede på en kontrakt, der gjorde hende til den første professionelle svømmer i Danmark. Til daglig trænede hun på Dansk Svømmeunions Nationale Træningscenter i Bellahøj. Efter Sommer-OL 2012 flyttede Lotte Friis til Nice, hvor hun trænede i klubben Olympic Nice Natation. Siden september 2013 trænede Lotte Friis i North Baltimore Aquatic Club (NBAC) i USA for at forberede sig til OL 2016 i Rio. Når hun svømmede i Danmark, stillede hun op for en dansk svømmeklub. I november 2014 skiftede hun Sigma Nordsjælland ud med Gentofte Svømmeklub, når hun var i Danmark.

Rekorder 
Lotte Friis er i øjeblikket indehaver af tre nordiske rekorder:
 400 fri i tiden 4:05,40
 800 fri i tiden 8:15,92
 1500 fri i tiden 15:28,65

Internationale resultater 
 2003: Bronzemedalje ved EM for juniorer i 800 m fri
 2004: Sølvmedalje ved EM for juniorer i 800 m fri
 2004: Sølvmedalje ved EM på kortbane i 800 m fri
 2007: Guldmedalje ved EM på kortbane i 800 m fri
 2008: Bronzemedalje ved EM på langbane i 1500 m fri
 2008: Bronzemedalje ved OL i 800 m fri
 2008: Bronzemedalje ved EM på kortbane i 800 m fri
 2009: Guldmedalje ved VM på langbane i 800 m fri og sølv i 1500 m fri
 2009: Verdensrekord i 1500 m fri på kortbane
 2010: Guldmedalje ved EM på langbane i 800 m fri og i 1500 m fri
 2011: Guldmedalje ved VM på langbane i 1500 m fri og sølv i 800 m fri
 2012: Guldmedalje ved EM på kortbane i 800 m fri
 2012: Sølvmedalje ved EM på kortbane i 400 m fri
 2012: Sølvmedalje ved VM på kortbane i 800 m fri
 2013: Sølvmedalje ved EM på kortbane i 400 m fri
 2013: Sølvmedalje ved EM på kortbane i 800 m fri
 2013: Sølvmedalje ved VM på langbane i 800 m fri
 2013: Sølvmedalje ved VM på langbane i 1500 m fri

Andre aktiviteter 
Lotte Friis medvirkede i 2009 i sæson 6 af underholdningsshowet Vild med dans.
Hun dansede med Mads Vad.

Svømmekollegaen Jeanette Ottesen udgav i 2021 sin selvbiografi 'Fri', hvor Ottesen skriver at hun igennem flere år mobbede Lotte Friis, hvilket hun undskyldte for i bogen. 
Men i forbindelse med bogen ramte Jeanette Ottesen et ømt punkt, som Lotte Friis ikke ønskede skulle frem i offentligheden. Så hun blev endnu engang offer for Jeanette Ottesens handlinger.

Privat 
Hun blev i 2008 student fra Marie Kruses Skole i Farum, hvor hun gik på den 4-årige idrætslinje.

Hun blev gift i 2020 med Christoffer Schnack. Friis afslørerede i januar 2022, at hun er gravid.

Referencer

Eksterne henvisninger 
 Lotte Friis' hjemmeside
 

Olympiske bronzemedaljevindere fra Danmark
Medaljevindere fra Danmark ved sommer-OL 2008
Olympiske medaljevindere i svømning
Olympiske svømmere fra Danmark
Årets Sportsnavn
Personer i Kraks Blå Bog
Personer fra Blovstrød
Deltagere for Danmark ved sommer-OL 2012
Deltagere for Danmark ved sommer-OL 2016
Verdensmestre i svømning
Medlemmer af dansk idræts Hall of Fame